Gropile de pe stradă împânzesc Ploieștiul de multă vreme. Din păcate, cu toții ne-am obișnuit deși nu este firesc să te obișnuiești cu așa ceva în anul 2024. Mașinile "merg" la service mai des decât ar trebui iar șoferii înjură, fac reclamații, dar autoritățile locale rămân impasibile. Pe principiul "câinii latră, ursul merge…".
Ce este de făcut însă în cazul în care nu numai șoferii și mașinile lor au de suferit?
Deși pare greu de crezut, în Ploieștiul anului 2024, în pereții caselor aflate pe marginea șoselelor cu probleme, au început să apară fisuri cauzate, spun locatarii acestor case, de trepidațiile produse atunci când mașinile trec prin gropile și denivelările de pe carosabil.
În zona Teleajen, la capătul traseului 104, situația a devenit de nesuportat iar oamenii nu mai știu cui să se adreseze pentru a găsi o rezolvare la problemele lor.
"Bună ziua! Cum aș putea rezolva problema gropilor de pe stradă, mai exact la capătul traseului 104 Teleajen?
Autoritățile și cei care au început la scoaterea liniilor de tramvai nu au făcut nimic pentru remedierea străzii. Dâmburile care au rămas creează probleme atât pentru circulație dar și pentru noi locatarii caselor din apropiere.
Ne-au apărut fisuri pe pereți și, pentru noi, de fiecare dată când trec mașini pe stradă se simte ca la un cutremur mai mare de 5 grade… Atașez poze. Mulțumesc!"
Problema reclamată de cititor este una reală și nu este singurul în această situație. Dacă șoferii sunt ignorați de autorități, dacă pietonii au parte de același tratament din partea primăriei, acum și locuitorii zonelor cu "cratere" au început să aibă probleme cu rezistența locuințelor.
Probabil că autoritățile consideră că este vina acestor oameni, că locuiesc în zonele cu gropi, nu? pentru că altfel nu se explică lipsa totală de reacție la aceste probleme pe care oamenii le au și care sunt reale.